b'\n_START_ARTICLE_\nGyvyb\xc4\x97s draudimas\n_START_PARAGRAPH_\nGyvyb\xc4\x97s draudimas\xc2\xa0\xe2\x80\x93 draudimas, garantuojantis apsidraudusio asmens \xc5\xa1eimos finansin\xc4\xaf stabilum\xc4\x85 Gyvyb\xc4\x97s netekimo, k\xc5\xabno su\xc5\xbealojimo ar kritini\xc5\xb3 lig\xc5\xb3 atveju bei leid\xc5\xbeiantis dalyvauti investicij\xc5\xb3 pelne.\n_START_SECTION_\nGyvyb\xc4\x97s draudimo ypatumai\n_START_PARAGRAPH_\nGyvyb\xc4\x97s draudimas yra draudimo r\xc5\xab\xc5\xa1is, kada yra apdraud\xc5\xbeiama nurodyto asmens gyvyb\xc4\x97 ir sveikata bei nurodomas naudos gav\xc4\x97jas\xc2\xa0\xe2\x80\x93 asmuo, kuris gauna naud\xc4\x85, jeigu apdraustas asmuo mir\xc5\xa1ta arba suserga kritine liga. Dalis gyvyb\xc4\x97s draudimo \xc4\xafmok\xc5\xb3 yra naudojamos l\xc4\x97\xc5\xa1\xc5\xb3 kaupimui, ir naudos gav\xc4\x97jas po kontrakte numatyto laiko, pvz., 10 met\xc5\xb3, gali atsiimti sukauptas l\xc4\x97\xc5\xa1as. Jeigu gyvyb\xc4\x97s draudimas yra taikomas ne ma\xc5\xbeiau nei nustatyt\xc4\x85 laikotarp\xc4\xaf, klientui yra pritaikoma mokes\xc4\x8di\xc5\xb3 lengvata. Gyvyb\xc4\x97s draudimas yra sudaromas periodui ne trumpesniam nei 5 metai, ta\xc4\x8diau gali b\xc5\xabti bet kada nutrauktas.\n_START_SECTION_\nGyvyb\xc4\x97s draudimo r\xc5\xab\xc5\xa1ys\n_START_PARAGRAPH_\nGyvyb\xc4\x97s draudimas gali b\xc5\xabti dviej\xc5\xb3 r\xc5\xab\xc5\xa1i\xc5\xb3: tradicinis kaupiamasis gyvyb\xc4\x97s draudimas su garantuotomis pal\xc5\xabkanomis ir kaupiamasis investicinis gyvyb\xc4\x97s draudimas, kai pal\xc5\xabkan\xc5\xb3 norma yra prognozuojama ir investavimo rizik\xc4\x85 prisiima pats draud\xc4\x97jas.\n_START_SECTION_\nInvesticinis gyvyb\xc4\x97s draudimas\n_START_PARAGRAPH_\nInvesticinis gyvyb\xc4\x97s draudimas, kai investavimo rizik\xc4\x85 prisiima draud\xc4\x97jas. Tai gana naujas, bet savo lankstumo ir taupymo galimybi\xc5\xb3 d\xc4\x97ka spar\xc4\x8diai populiar\xc4\x97janti draudimo r\xc5\xab\xc5\xa1is. Draud\xc4\x97jas pasirenka m\xc4\x97nesin\xc4\x99 draudimo \xc4\xafmok\xc4\x85, pageidaujam\xc4\x85 draudimo sum\xc4\x85 ir \xc4\xafmok\xc5\xb3 investavimo krypt\xc4\xaf. \xc5\xa0iuo atveju galima pasirinkti, ar investuoti \xc4\xaf Vyriausyb\xc4\x97s vertybinius popierius (litais ar valiuta), ar, pavyzd\xc5\xbeiui, dal\xc4\xaf \xc4\xafmok\xc5\xb3 investuoti \xc4\xaf tarptautinius investicinius fondus (su didesne investicine gr\xc4\x85\xc5\xbea), kuriems duotas Draudimo prie\xc5\xbei\xc5\xabros komisijos leidimas. Draud\xc4\x97jui tenka visas investicinis pelnas, tod\xc4\x97l s\xc4\x97km\xc4\x97s atveju draudimo suma gali vir\xc5\xa1yti gyvyb\xc4\x97s draudimo sum\xc4\x85. Apdraustojo \xc5\xbe\xc5\xabties atveju i\xc5\xa1mokama gyvyb\xc4\x97s draudimo suma. Jei \xc5\xa1i suma yra ma\xc5\xbeesn\xc4\x97, i\xc5\xa1mokama sukaupta suma. Gali b\xc5\xabti i\xc5\xa1mokamos ir abi sumos. Tai priklauso nuo to, kurios bendrov\xc4\x97s produkt\xc4\x85 pasirinksite. Investicinis draudimas leid\xc5\xbeia naudotis kaupiamais pinigais draudimo laikotarpio metu, nenutraukiant sutarties.'